b'\n_START_ARTICLE_\nJonas Juodelis\n_START_SECTION_\nBiografija\n_START_PARAGRAPH_\n1929\xe2\x80\x931935 m. mok\xc4\x97si Anyk\xc5\xa1\xc4\x8di\xc5\xb3 vienuolyno prad\xc5\xbeios mokykloje, 1935\xe2\x80\x931939 m. \xe2\x80\x93 Anyk\xc5\xa1\xc4\x8di\xc5\xb3 progimnazijoje, 1939\xe2\x80\x931942 m. Panev\xc4\x97\xc5\xbeio vyr\xc5\xb3 gimnazijoje. 1942\xe2\x80\x931944 m. studijavo Kauno Vytauto Did\xc5\xbeiojo universiteto Teologijos-filosofijos fakultete, 1947 m. baig\xc4\x97 Kauno kunig\xc5\xb3 seminarij\xc4\x85. Vyskupas Kazimieras Paltarokas 1947 m. bir\xc5\xbeelio 29 d. Panev\xc4\x97\xc5\xbeio Kristaus Karaliaus Katedroje \xc4\xaf\xc5\xa1ventino j\xc4\xaf kunigu._NEWLINE_1947\xe2\x80\x931949 m. jis buvo Kupi\xc5\xa1kio vikaras. 1948 m. apgyn\xc4\x97 filosofijos licenciato disertacij\xc4\x85 \xe2\x80\x9e\xc5\xbdako Mariteno integralinis humanizmas\xe2\x80\x9c. 1949\xe2\x80\x931951 m. buvo Panev\xc4\x97\xc5\xbeio vyskupijos kurijos kancleris ir Panev\xc4\x97\xc5\xbeio Katedros parapijos vikaras._NEWLINE_1952\xe2\x80\x931955 m. J, Juodelis praleido Angarsko (Rusija) statybose, nes u\xc5\xbe antisovietin\xc4\x99 propagand\xc4\x85 buvo nuteistas 25 metams lagerio. Paleistas i\xc5\xa1 tremties, pritaikius amnestij\xc4\x85._NEWLINE_1956\xe2\x80\x931969 m. buvo \xc5\xa0eduvos vikaras, 1969\xe2\x80\x931970 m. \xe2\x80\x93 Pand\xc4\x97lio klebonas, 1970-2002 m. \xe2\x80\x93 Panev\xc4\x97\xc5\xbeio \xc5\xa0v. apa\xc5\xa1t. Petro ir Povilo parapijos klebonas. 1973\xe2\x80\x932002 m. \xc4\x97jo Panev\xc4\x97\xc5\xbeio dekanato vicedekano pareigas, 1983\xe2\x80\x932001 m. buvo Panev\xc4\x97\xc5\xbeio vyskupijos kurijos kancleris. Nuo 2002 m. \xe2\x80\x93 klebonas emeritas. 2002 m. vasario 7 d. suteiktas Panev\xc4\x97\xc5\xbeio miesto garb\xc4\x97s pilie\xc4\x8dio vardas._NEWLINE_1990 m. popie\xc5\xbeius Jonas Paulius II suteik\xc4\x97 kun. J. Juodeliui monsinjoro titul\xc4\x85._NEWLINE_1991 m. jis buvo Panev\xc4\x97\xc5\xbeio Vyskupo Kazimiero Paltaroko vidurin\xc4\x97s mokyklos steig\xc4\x97jas ir pirmasis direktorius. Nuo 1992 m. vasario vdovavo Lietuvi\xc5\xb3 katalik\xc5\xb3 mokslo akademijos Panev\xc4\x97\xc5\xbeio skyriui. 1995 m. Lietuvos mokslo taryba nostrifikavo mokslo laipsn\xc4\xaf \xe2\x80\x93 J. Juodelis pripa\xc5\xbeintas teologijos daktaru. Nuo 1995 m. d\xc4\x97st\xc4\x97 Vytauto Did\xc5\xbeiojo universiteto Katalik\xc5\xb3 teologijos fakultete._NEWLINE_Dirbdamas Panev\xc4\x97\xc5\xbeyje rinko istorinius duomenis apie Panev\xc4\x97\xc5\xbeio vyskupijos ba\xc5\xbeny\xc4\x8dias. Tos i\xc5\xa1saugotos med\xc5\xbeiagos pagrindu 1998 m. pareng\xc4\x97 ir i\xc5\xa1leido i\xc5\xa1sam\xc5\xb3 veikal\xc4\x85 \xe2\x80\x9ePanev\xc4\x97\xc5\xbeio vyskupija. Istoriniai duomenys. Pastoracin\xc4\x97 veikla\xe2\x80\x9c._NEWLINE_J. Juodelis mok\xc4\x97jo esperanto, pranc\xc5\xabz\xc5\xb3, vokie\xc4\x8di\xc5\xb3, angl\xc5\xb3, ital\xc5\xb3, lotyn\xc5\xb3, hebraj\xc5\xb3, lenk\xc5\xb3, rus\xc5\xb3, ispan\xc5\xb3 kalbas. Sukaup\xc4\x97 turting\xc4\x85 asmenin\xc4\x99 bibliotek\xc4\x85 \xc4\xafvairiomis temomis \xe2\x80\x93 nuo filosofijos iki geografijos. Dal\xc4\xaf \xc5\xa1ios bibliotekos knyg\xc5\xb3 saugo Vilniaus \xc5\xa1v. Juozapo kunig\xc5\xb3 seminarijos biblioteka, Panev\xc4\x97\xc5\xbeio Juozo Bal\xc4\x8dikonio gimnazijos biblioteka._NEWLINE_J. Juodelis palaidotas Panev\xc4\x97\xc5\xbeio \xc5\xa0v. apa\xc5\xa1tal\xc5\xb3 Petro ir Povilo ba\xc5\xbeny\xc4\x8dios \xc5\xa1ventoriuje. Jo vardu pavadinta gatv\xc4\x97 Panev\xc4\x97\xc5\xbeyje, Pagojo mikrorajone.'